Fikayo Tomori saħaq li AC Milan 'iridu jemmnu fl-Iscudetto', filwaqt li tenna li Paolo Maldini kkonvinċieh biex jingħaqad mar-Rossoneri, fejn qed jittama li jikteb l-istorja. Iż-żagħżugħ ta' 23 sena ingħaqad b'self b'għażla li jinxtara b'mod permenaneti f'dan ix-xahar u diġà lagħab l-ewwel logħba tiegħu fil-Coppa Italia. Huwa żvela lill-players ta' AC Milan 'kollha jemmnu fl-Iscudetto'. "Ingħaqadt ma' AC Milan meta huma kienu l-ewwel fil-klassifika," huwa qal f'konferenza stampa. "Irridu nemmnu fl-Iscudetto. "Ikun riżultat mill-aqwa. M'għandniex nibżgħu nitkellmu dwar l-Iscudetto, ilkollna nemmnu fih." Tomori mpressjona fid-debutt tiegħu kontra Inter fid-Derby della Madonnina, għalkemm Milan eventwalment ġew eliminati mill-Coppa Italia. "Anke fil-Premier League, il-logħbiet jintlagħbu b'intensitá kbira. Id-Derbies huma logħbiet intensi ħafna. "Jien kuntent ħafna li qiegħed hawn. Ninsabu f'mument pożittiv, u rrid nikkontribwixxi kemm nista'. Se nagħti kollox fil-ground, b'xewqa u determinazzjoni kbira. "Hemm differenzi fuq livell tekniku-tattiku. Il-logħba Ingliża hija aktar aggressiva u fiżika, imma hawnhekk irrid nagħti aktar attenzjoni għat-tattiċi.Madankollu, jien qiegħed ukoll hawn biex nitjieb, fejn lest li nisma' l-pariri kollha li Paolo Maldini, il-coach Stefano Pioli u sħabi l-players se jagħtuni."